Pielikums Nr.3
 iepirkuma procedūras

„Asins grupu pārbaudes drošības karšu piegāde”,

ID Nr. RAKUS 2020/109M Nolikumam

LĪGUMS (projekts) Nr. ________
par asins grupu pārbaudes drošības karšu piegādi
Rīgā, 2020. gada ___. __________
SIA „Rīgas Austrumu klīniskā universitātes slimnīca”, reģistrācijas Nr. 40003951628 (turpmāk – Pasūtītājs) kuru pārstāv valdes priekšsēdētājs Imants Paeglītis, valdes loceklis Kaspars Plūme, valdes loceklis Aleksejs Višņakovs un valdes loceklis Andis Pinkulis, no vienas puses, un 
„______________”, reģistrācijas Nr., (turpmāk – Piegādātājs) kuru pārstāv _________, no otras puses, abi kopā vai katrs atsevišķi (turpmāk – Puses vai Puse), 

pamatojoties uz Pasūtītāja rīkotā iepirkuma „Asins grupu pārbaudes drošības karšu piegāde”, identifikācijas Nr. RAKUS 2020/109M (turpmāk – Iepirkums) rezultātiem, noslēdz šādu līgumu (turpmāk – Līgums):
1. Līguma priekšmets
1.1. Piegādātājs apņemas piegādāt asins grupu pārbaudes drošības kartes, kas atbilst Līguma pielikumā Nr. 1 „Tehniskā specifikācija” norādītajām prasībām (turpmāk – Prece vai Preces) saskaņā ar Līguma noteikumiem.

1.2. Pasūtītājs apņemas norēķināties ar Piegādātāju par piegādāto Preci saskaņā ar Līguma noteikumiem.
2. Līguma cena un norēķinu kārtība
2.1. Preces vienas vienības cena un maksimālais piegādājamo Preču daudzums ir noteikts Līguma pielikumā Nr. 2 „Finanšu piedāvājums”.
2.2. Līguma cena bez pievienotās vērtības nodokļa (turpmāk – PVN) ir ________ EUR (____ euro un ____ centi). 
2.3. PVN tiek aprēķināts atbilstoši norēķinu brīdī spēkā esošajai likmei.

2.4. Līguma cenā ar PVN ietilpst Prece, kā arī jebkuri nodokļi un nodevas, transporta un muitas izdevumi, kas saistīti ar Preces piegādi. Pasūtītājam nav pienākuma veikt nekādus citus papildu maksājumus.
2.5. Pasūtītājs norēķinās ar Piegādātāju 30 (trīsdesmit) dienu laikā pēc Preces pavadzīmes –rēķina (turpmāk – Rēķins) abpusējas parakstīšanas.

2.6. Visi šī Līguma ietvaros veiktie maksājumi ir uzskatāmi par izdarītiem ar brīdi, kad maksājuma izdarītājs ir veicis pārskaitījumu uz Līgumā vai Rēķinā norādīto norēķinu kontu, neatkarīgi no tā, kad šie līdzekļi ir kļuvuši pieejami saņēmējam.
3. Piegādes kārtība
3.1. Prece tiek piegādāta atsevišķās partijās, atbilstoši Pasūtītāja veiktajiem iepriekšējiem pasūtījumiem. Līguma 3.9.punktā norādītās personas, izmantojot e-pastu: _________, faksu: ____________ vai tālruni: ____________, norāda pasūtīto Preces daudzumu un piegādes adresi. Pasūtāmo Preces daudzumu un pasūtījumu veikšanas intervālus Pasūtītājs izvēlas pēc saviem ieskatiem. 

3.2. Piegādātājam nav pretenziju, ka Pasūtītājs pasūta un iepērk tādu Preces daudzumu, kāds nepieciešams tā darbības nodrošināšanai.

3.3. Piegādes veikšanai piemērojami noteikumi DDP (INCOTERM 2020).
3.4. Piegādātājs izpilda pasūtījumus, piegādājot visas pasūtījumos norādītās Preces 2 (divu) darba dienu laikā no pasūtījuma izdarīšanas dienas, ja vien Puses konkrētajā pasūtījumā nav vienojušās citādi.
3.5. Preces piegādi, izkraušanu un novietošanu Pasūtītāja telpās nodrošina Piegādātājs, izmantojot savu transportu un darbaspēku. Piegādātājs ir atbildīgs par Preces transportēšanas apdrošināšanas izdevumiem.

3.6. Piegādātājs Preci piegādā šādu Pasūtītāja stacionāru aptiekās (turpmāk – Preces piegādes vietas):

3.6.1. „Gaiļezers”, Hipokrāta ielā 2, Rīgā;

3.6.2. „Latvijas Onkoloģijas centrs”, Hipokrāta ielā 4, Rīgā;

3.6.3. „Biķernieki”, Lielvārdes ielā 68, Rīgā;
3.6.4.  „Latvijas Infektoloģijas centrs”, Linezera ielā 3, Rīgā;

3.6.5. „Tuberkulozes un plaušu slimību centrs”, Upeslejās, Stopiņu novadā.

3.7. Saņemot pasūtījumu, Pasūtītāja pilnvarotā persona pārbauda piegādātās Preces un Rēķina atbilstību veiktajam pasūtījumam un Līguma noteikumiem.
3.8. Pasūtījuma izpildi un Preces nodošanu apliecina abpusēji parakstīti Rēķini, kuros tiek fiksēts piegādātās Preces daudzums un cena par vienu vienību atbilstoši Līguma pielikumam Nr. 2 „Finanšu piedāvājums”. 

3.9. Pasūtītājs Preces pasūtīšanai un pieņemšanai pilnvaro Preces piegādes vietu aptieku vadītājus. 

4. Preču kvalitāte
4.1. Piegādātās Preces derīguma termiņam piegādes brīdī ir jābūt ne mazākam par 1 (vienu) gadu.

4.2. Piegādātājs apņemas piegādāt Preces pienācīgā kvalitātē un atbilstošā iepakojumā. Precēm jābūt iepakotām tā, lai transportēšanas un glabāšanas laikā saglabātos nemainīga Preces kvalitāte, un jābūt marķētai atbilstoši spēkā esošajiem normatīvajiem aktiem.
4.3. Piegādātājs atbild par Preču kvalitāti līdz tās derīguma termiņa beigām un atlīdzina Pasūtītājam un trešajām personām visus ar Preču neatbilstību kvalitātei saistītos zaudējumus. 

4.4. Pasūtītājs ir atbildīgs par tiem Preču bojājumiem, kas pēc Rēķina abpusējas parakstīšanas ir radušies Precēm Pasūtītāja vainas dēļ.
5. Pretenziju izteikšanas kārtība
5.1. Pretenzijas par Preces kvalitāti, iepakojumu vai citām neatbilstībām, kas atklātas 3.7.punktā minētās pārbaudes laikā, Pasūtītājs fiksē defekta aktā. Defekta aktu pievieno Piegādātāja Rēķina eksemplāram, savukārt Pasūtītāja eksemplāram pievieno tā kopiju. Uz abiem Rēķina eksemplāriem tiek izdarīta atzīme par defekta akta sastādīšanu.

5.2. Pretenzijas par Preces neatbilstībām, kas atklājušies pēc Preces pieņemšanas – tās derīguma termiņa laikā, Pasūtītājs arī fiksē defektu aktā, ko nosūta vai nodod Piegādātājam. 

5.3. Defekta akta sastādīšanas gadījumā, Piegādātājs Līguma noteikumiem neatbilstošo Preci apmaina pret atbilstošu Preci 2 (divu) darba dienu laikā no defekta akta saņemšanas. Izdevumus, kas saistīti ar Preces apmaiņu, sedz Piegādātājs. Defekta akts tiek uzskatīts par saņemtu dienā, kad tas nodots personīgi, vai 7. (septītajā) dienā pēc tā nodošanas pastā.
6. Pušu pienākumi
6.1. Piegādātājam ir pienākums:
6.1.1. veikt savlaicīgu Preces piegādi;

6.1.2. informēt Pasūtītāju, ja nav iespējama savlaicīga Preces piegāde vai ja Piegādātājs vairs nespēj piegādāt Preci (šādā gadījumā Puses var vienoties par to, ka Piegādātājs piegādā Pasūtītājam tehnoloģiski un funkcionāli analoģisku Preci par cenu, kas nav augstāka par Līguma pielikumā Nr. 2 „Finanšu piedāvājums” norādīto);
6.1.3. nodrošināt pienācīgu Preces kvalitāti visā tās derīguma termiņa laikā; 

6.1.4. piegādāt Preci par cenu, kas nav augstāka par Līguma pielikumā Nr. 2 „Finanšu piedāvājums” noteikto;
6.1.5. uzņemties atbildību trešo personu un Pasūtītāja priekšā par kaitējumu, kas tiem radies sakarā ar Preces kvalitātes trūkumu.

6.2. Pasūtītājam ir pienākums:
6.2.1. pieņemt Preci, ko Piegādātājs ir piegādājis atbilstoši Līguma noteikumiem;
6.2.2. norēķināties ar Piegādātāju par Preci atbilstoši Līguma noteikumiem.
6.3. Līguma 6.punktā noteiktais Pušu pienākumu uzskatījums nav uzskatāms par izsmeļošu – Pusēm ir arī citi no Līguma izrietoši pienākumi.

7. Pušu atbildība
7.1. Ja Pasūtītājs kavē Līguma 2.5.punktā noteikto samaksas termiņu, Piegādātājs ir tiesīgs pieprasīt no Pasūtītāja līgumsodu 0,1 % (nulle komats viens procents) apmērā no neapmaksātās rēķina summas par katru nokavējuma dienu, bet ne vairāk kā 10% (desmit procentus) no tās.

7.2. Ja Piegādātājs kavē Līguma 3.4.punktā noteikto Preces piegādes termiņu, Pasūtītājs ir tiesīgs pieprasīt no Piegādātāja līgumsodu 0,1 % (nulle komats viens procents) apmērā no nepiegādāto Preču vērtības par katru nokavējuma dienu, bet ne vairāk kā 10% (desmit procentus) no tās. Pasūtītājs ir tiesīgs attiecīgo līgumsodu summu ieturēt arī savstarpēja ieskaita veidā, veicot maksājumus par iepriekš atbilstoši Līguma noteikumiem piegādātajām Precēm.
7.3. Ja Piegādātājs nespēj piegādāt Līguma noteikumiem atbilstošas Preces vai atsakās piegādāt Preces par Pielikumā Nr.2 noteiktām vai zemākām cenām, Pasūtītājam ir tiesības saņemt no Piegādātāja līgumsodu 50,00 EUR (piecdesmit euro un 00 centi) par katru nepiegādāto Preču pozīciju. Pasūtītājs ir tiesīgs attiecīgo līgumsodu summu ieturēt arī savstarpēja ieskaita veidā, veicot maksājumus par iepriekš atbilstoši Līguma noteikumiem piegādātajām Precēm. 

7.4. Līgumsoda samaksa neatbrīvo Puses no pārējo Līguma saistību izpildes, ja vien no Līguma noteikumiem neizriet citādi.
8. Līguma spēkā esamība un izbeigšanas kārtība

8.1. Līgums stājas spēkā ar abpusējas parakstīšanas brīdi un ir spēkā 18 (astoņpadsmit) mēnešus.
8.2. Ja 18 (astoņpadsmit) mēnešu laikā nav izlietota visa Līguma 2.2. punktā noteiktā summa, Preču piegāde turpinās līdz pilnas Līguma summa izlietojumam.

8.3. Puses var izbeigt Līgumu rakstveidā vienojoties vai 8.3.punktā vai 8.4.punktā noteiktajā gadījumā.

8.4. Pasūtītājam ir tiesības vienpusēji izbeigt Līgumu, ja Piegādātājs nepilda savas līgumsaistības, par Līguma izbeigšanu rakstveidā brīdinot Piegādātāju vismaz 10 (desmit) dienas iepriekš.

8.5. Piegādātājam ir tiesības vienpusēji izbeigt Līgumu, ja Pasūtītājs neveic rēķina apmaksu Līgumā noteiktajā kārtībā un termiņos, rakstveidā brīdinot Pasūtītāju vismaz 30 (trīsdesmit) dienas iepriekš.

9. Strīdu izšķiršana

9.1. Visi strīdi starp Pusēm vispirms tiek risināti savstarpēju sarunu ceļā.

9.2. Ja strīdu savstarpējās sarunās nav izdevies atrisināt, tad tas izšķirams Latvijas Republikas tiesā Latvijas Republikā spēkā esošo normatīvo aktu noteiktajā kārtībā.

10. Nepārvarama vara

10.1. Puses ir atbrīvotas no atbildības par Līgumā paredzēto saistību daļēju vai pilnīgu neizpildi, ja tā radusies nepārvaramas varas apstākļu rezultātā, kuru darbība sākusies pēc Līguma noslēgšanas un kurus Puses nevarēja iepriekš paredzēt un/vai novērst. Pie nepārvaramas varas apstākļiem pieskaitāmi: dabas stihijas (zemestrīces, plūdus, orkānus un tml.) avārijas, katastrofas, epidēmijas, kara darbība vai blokādes, varas un pārvaldes institūciju rīcība, normatīvo aktu, kas būtiski ierobežo un aizskar Pušu tiesības un ietekmē no Līguma izrietošās saistības, pieņemšana un stāšanās spēkā.

10.2. Puse, kura nokļuvusi nepārvaramas varas apstākļos, bez kavēšanās, rakstiski, pēc iespējas īsākā laikā, bet ne vēlāk kā 5 (piecu) darbdienu laikā pēc nepārvaramas varas apstākļu iestāšanās rakstiski informē par to otru Pusi, pievienojot dokumentu, kas apliecina nepārvaramas varas apstākļu iestāšanos. Puses apņemas vienoties par to, vai šādi nepārvaramas varas apstākļi traucē vai padara šī Līguma saistību izpildi par neiespējamu, kā arī izlemt līgumsaistību turpināšanas (vai izbeigšanas) būtiskos jautājumus.

10.3. Ja nepārvaramas varas apstākļu dēļ līgums nav izpildāms ilgāk par 1 (vienu) mēnesi, katrai no Pusēm ir tiesības vienpusēji izbeigt līgumu, par to rakstiski informējot otru Pusi. Šajā gadījumā neviena Puse nevar prasīt līguma izbeigšanas rezultātā radušos zaudējumu atlīdzināšanu.

11. Citi noteikumi

11.1. Piegādātāja atbildīgā persona šī Līguma izpildes un kontroles veikšanai ir _________________________.
11.2. Pasūtītāja pilnvarotā personas šī Līguma izpildes un kontroles veikšanai ir Asins dienesta vadītāja _____________________.
11.3. Kādam no Līguma noteikumiem zaudējot spēku normatīvo aktu grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši Latvijas Republikā spēkā esošajiem normatīvajiem aktiem.

11.4. Ja kādai no Pusēm tiek mainīts juridiskais statuss, Pušu amatpersonu paraksta tiesības, Pušu pilnvarotās personas, vai kādi Līgumā minētie Pušu vai to pilnvaroto personu rekvizīti, tad tā nekavējoties rakstiski paziņo par to otrai Pusei. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.

11.5. Pušu reorganizācija vai to vadītāju maiņa nevar būt par pamatu Līguma izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu likumīgajiem saistību pārņēmējam.

11.6. Visi paziņojumi un uzaicinājumi, kuri ir būtiski Līguma saistību izpildei, Pusēm ir jānosūta ierakstītās vēstulēs uz Līgumā norādītajām adresēm vai jāiesniedz personīgi, taču informācijas ātrākai un konstruktīvākai apmaiņai Puses papildus var izmantot elektroniskos sakaru līdzekļus: e-pastu, faksu, vai sazināties telefoniski.

11.7. Jebkādi Līguma grozījumi izdarāmi, noformējot rakstveida vienošanos, kas pēc tās abpusējas parakstīšanas kļūst par Līguma neatņemamu sastāvdaļu.

11.8. Līgums kopā ar pielikumu Nr.1 „Tehniskā specifikācija” un pielikumu Nr.2 „Finanšu piedāvājums” ir sagatavots latviešu valodā uz _________(_________) lapām un parakstīts divos identiskos eksemplāros, no kuriem pa vienam izsniegts katrai Pusei. Abiem eksemplāriem ir vienāds juridisks spēks.

12. Pušu rekvizīti un paraksti
	Pasūtītājs:
	Piegādātājs:

	SIA „Rīgas Austrumu klīniskā 
universitātes slimnīca”

Hipokrāta ielā 2, Rīgā, LV-1038

Reģ. Nr. 40003951628

Banka: AS „Swedbank”
Bankas kods: HABALV22
Konta Nr. LV24HABA0001407045805

____________________________

I. Paeglītis
____________________________

K. Plūme

____________________________

A. Višņakovs
	____________________________




____________________________

A. Pinkulis

